Daweg puniki titiang polih mabligbagan sareng sameton ring group Wija Kasaur, Sameton titiang kabenengan saking warna ksatriya, saking sue tan polih budal ka kampungnyane, dane kacapatin ring warung antuk sameton sane wenten irika (kabenengan saking sudra). Yan saking mabeki utawi macanda maguyonan lampahnyane, polih dane mireng anake punika ngomong nganggen kruna kasar, sakadi mecanda ipun, kemaon yening kapinehin antuk dane tetep ipun mamisuh.
Lengkaran ipun sapuniki; “Sungkan ageng atu!, tumben titiang kapanggih sapunapi gatrane?”
Pabligbagan titiang rauh ring kruna "Sungkan Ageng". Napi gumanti wenten utawi dados kruna sane kaanggen mamisuh nika kaalusang? "Sakit Gede = Sungkan ageng".
Ungkuran puniki ring abb jagate mangkin globalisasi, para anom-anome ngaraos nenten ja malih nyingak warna, napi malih sampun masawitra becik, sinah ngaraosnnyane sampun pada campah. Basa kadi puniki mangkin keanggen basa gaul para truna trunine. Mapan uning sawitrannyane saking warna sakadi brahmana utawi ksatriya, nyelapang ipun ngraos kasar nanging kahalusang basannyane, kadi ring sor puniki malih.
Terus sapunapi patutne I Raga?
Ne mangkin iraga patut ngarenga, milah-milah sane cen patut, sane cen kaon. Sane cen dados ucapang, sane cen ten dados. Patut uning ngenahang basa mangda nenten kaungkur nyansan campah ring para lingsir. Yening ngaraos sareng pada truna-truni turmaning sampun sawitra raket, dados kemanten, sakemaon sampunang kantos ring puri/jero/griannyane ngraos kenten, napi malih kantos kapireng olih lingsirnyane. Gumanti nika nenten becik. Basa punika nak budaya, yen ten iraga ngalestariang lan ngajegang sane patut, sira malih? sampunang auranga samian basa Bali duene, mangda generasi muda Bali sane jagi rauh nampi basa Baline sane iwang/kaon. (PKJ)
ban_Latn ban_Latn ban_Latn ban_Latn ban_Latn ban_Latn